РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

11 Број 06- 2/298-12

26. децембар 2012. године

Б е о г р а д

ЗАПИСНИК

7. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ,

ОДРЖАНЕ 23. НОВЕМБРА 2012. ГОДИНЕ

Седница је почела у 14,10 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Небојша Берић, Петар Шкундрић, Кенан Хајдаревић, Славица Савић и Велимир Станојевић.

Седници су присуствовали заменици чланова Одбора : Ирена Вујовић (заменик члана Одбора Драгомира Ј.Карића), Ивана Динић (заменик члана Одбора Ивице Тончева), Бојана Божанић (заменик члана Одбора Ненада Поповића) и Јожеф Шандор (заменик члана Одбора Владимира Илића).

Седници нису присуствовали чланови Одбора: Драгомир Ј.Карић, Миодраг Николић, Душан Петровић, Мирко Цветковић, Бошко Ристић, Иван Јовановић, Ивица Тончев, Ненад Поповић и Радојко Обрадовић.

Седници су, на позив председника, присуствовали: Александар Љубић, државни секретар у Министарству финансија и привреде; Станимирка Мијаиловић, начелник у Министарству финансија и привреде; Слађана Бацковић, директор Фонда за развој, и Ана Матијаж, представник Фонда за развој.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о јавним предузећима;

2. Разматрање Предлога закона о изменама и допунама Закона о Фонду за развој Републике Србије;

3. Разматрање Предлога закона о измени и допуни Закона о приватизацији;

4. Разно

Пре разматрања утврђених тачака дневног реда, Одбор је једногласно усвојио записник пете седнице Одбора.

Прва тачка дневног реда - **Разматрање Предлога закона о јавним предузећимa**

Одбор је разматрао Предлог закона о јавним предузећима у начелу и поднео Извештај Народној скупштини.

У уводним напоменама, представници Министарства финансија и привреде су истакли да се предложеним законом настоји да се на квалитетан и другачији начин уреди ова област. Квалитетан напредак предложеног закона је департизација јавних предузећа, а то значи да директори јавних предузећа, уколико прођу и буду изабрани на конкурсу, ако обављају неку партијску функцију, морају за време мандата да ту функцију замрзну. Највеће промене се односе на бирање директора и постављања надзорних одбора. Уместо досадашњих управних одбора постојаће надзорни одбори и на републичком нивоу биће пет чланова надзорних одбора, а на локалном три члана, међу којима ће бити и независних чланова. Директоре јавних предузећа на републичком нивоу именује Влада на период од четири година, на основу јавног конкурса. Код јединица аутономне покрајине и код јединица локалне самоуправе, конкурс ће спроводити комисија која ће бити бирана на пет година. Комисију именује Република Србија, аутономна покрајина и јединица локалне самоуправе. Комисија има председника и четири члана. Предложеним законом су одређени критеријуми које треба да испуњава директор. Комисија утврђује који чланови испуњавају критеријуме, бира три члана, а оснивач од три члана бира директора. Код већих републичких јавних предузећа може да буде једнодомно и дводомно управљање, а код једнодомног управљања долази до постављања директора и извршног директора. Директори и извршни директори су у сталном радном односу у јавном предузећу и могу бити постављени на одређено време од четири године, а и после тога могу бити и даље запослени. Ради обезбеђивања заштите од општег интереса у јавном предузећу, оснивач даје сагласност на давање гаранција, на тарифу, располагање средствима у јавној својини, акт о општим условима за испоруку производа и услуга, улагање капитала, статусне промене, акт о процени вредности капитала и друге одлуке у складу са законом. Остале би две важеће уредбе, а то је Уредба о укидању трансфера и Уредба о исплатама зарада у јавним предузећима.

У дискусији народни посланици су поставили следећа питања :

* ко образује комисију за спровођење конкурса за избор директора на нивоу локалне самоуправе;
* шта се дешава са управним одборима јавних предузећа на локалном нивоу који имају више од три члана, обзиром да они постају надзорни одбори, а у предложеном закону је предвиђено да надзорни одбор на локалном нивоу има три члана, односно кад је рок да се усклади број чланова управних одбора са бројем чланова надзорног одбора по новом закону;
* да ли постоји могућност да бар један члан комисије за спровођење конкурса на републичком, покрајинском и локалном нивоу буде представник опозиције;
* шта се догађа са директорима који су изабрани по старом закону;
* да ли је довољно само три члана надзорног одбора јавног предузећа на нивоу локалне самоуправе имајући у виду да та јавна предузећа обављају више делатности;
* да ли један члан надзорног одбора локалних јавних предузећа треба да буде независтан, јер када су у питању мале локалне самоуправе скоро су сви чланови неке странке;
* да ли се предложена решења у закону односе и на јавне установе.

Одговарајући на постављенa питањa, представници Министарства финансија и привреде су рекли да комисију за спровођење конкурса за избор директора на нивоу локалну самоуправе образује орган локалне самоуправе који је статутом одређен као надлежни орган за именовање директора. Даном ступања на снагу предложеног закона надзорни одбор јавних предузећа, без обзира на ком су нивоу, престају да постоје. Управни одбор преузима послове надзорног одбора до тренутка избора новог надзорног одбора. Истакли су да у члану 65. Предлога закона стоји да су оснивачи јавног предузећа дужни да у року од два месеца ускладе своје акте са законом. У додатном року од тридесет дана сва јавна предузећа, без обзира на ниво, дужни су да ускладе своја општа акта са оснивачким актом. То је рок од деведесет дана да се ускладе сва оснивачка акта. Изнели су да није добро да се у било који законски предлог уносе формулације у којима се људи деле на то да ли припадају позицији или опозицији. Директори који су изабрали по старом закону остају директори док им не истекне мандат. Број предложених чланова надзорног одбора локалних јавних предузећа је довољан, пошто директор оперативно управља предузећем и највише је упознат са његовим функционисањем. Један члан надзорног одбора на локалном нивоу мора бити независтан и стручњак из области које обавља. Предложена решења у Предлогу закона односе се на јавна предузећа, акционарска друштва и друштва са ограниченом одговорношћу чији је оснивач Републике Србија, а не на јавне установе.

У дискусији су учествовали Александра Томић, Небојша Берић, Кенан Хајдаревић, Петар Шкундрић, Бојана Божанић, Александар Љубић и Станимирка Мијаиловић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о јавним предузећима у начелу.

За известиоца Одбора на седници Народне скупштине одређена је Александра Томић, председник Одбора.

Друга тачка дневног реда - **Разматрање Предлога закона о изменама и допунама Закона о Фонду за развој Републике Србије**

Одбор је разматрао Предлог закона о изменама и допунама Закона о Фонду за развој Републике Србије у начелу и поднео Извештај Народној скупштини.

У уводним напоменама, Александар Љубић, државни секретар у Министарству финансија и привреде, је истакао да се предложене измене и допуне Закона о Фонду за развој Републике Србије, пре свега, односе на преформулисање чланова Управног одбора, да чланови Управног одбора, поред министара, могу бити и државни секретари и да за гаранције Фонда за развој гарантује Република Србија, произашла из потребе привредних субјеката да јефтиним кредитима код банака могу да организују своје изненадне послове, посебно извоз.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о Фонду за развој Републике Србије у начелу.

За известиоца Одбора на седници Народне скупштине одређена је Александра Томић, председник Одбора.

Трећа тачка дневног реда - **Разматрање Предлога закона о измени и допуни Закона о приватизацији**

Одбор је разматрао Предлог закона о измени и допуни Закона о приватизацији у начелу и поднео Извештај Народној скупштини.

У уводним напоменама, Александар Љубић, државни секретар у Министарству финансија и привреде, истакао је да се предложене измене односе на реструктурирање предузећа, и то да се од дана доношења одлуке о окончању реструктурирања, а најкасније до 30. јуна 2014. године не може против привредних субјеката или над њиховом имовином одредити и спровести принудно извршење, нити било која друга мера ради измиривања потраживања. Напоменуо је да имамо око 173 предузећа у реструктурирању. Многа од тих предузећа су несолвентна и остварују губитак од 700 милиона евра на годишњем нивоу, који се директно плаћају из буџета. Већина тих предузећа живе на субвенцијама, а са друге стране не плаћају порезе и доприносе. Додао је да ће сва предузећа и сви радници који буду остали без посла имаће право на социјални програм. Битно је да се не ради о гашењу реструктурирања, већ само о орочавању заштите тих предузећа да повериоци не могу да изврше своја потраживања над тим предузећима.

У дискусији, народни посланици су изнели ставове, мишљења и предлоге у вези предложених измена и допуна Закона. Истакнуто је да су због лоше приватизације читави региони уништени. Главни кривци су држава, односно Агенција за приватизацију, зато што нису водили рачуна коме продају фирме, већ за коју цену. Од укупно 2.374 приватизована предузећа са септембром 2011. године раскинуто је око 637 уговора. Сто хиљада људи не прима плате. Од 2001. до 2008. године око 400.000 људи је изгубило посао, а у 2009. години око 172.000. При решавању проблема у предузећима у реструктурирању, где је запослено 60.000 радника, а око 30.000 нема оверену здравствену књижицу, треба ангажовати све снаге како би се извукао максимум и све урадило коректно, поштено и јавно. Изнето је и мишљење да реструктурирање државних предузећа значајно оптерећује буџет и да је последица лоше приватизације. То је довело до пада индустријске производње, пада запослености и појаве тешких облика корупције и криминала у земљи.

Поводом дискусије, представници Министарства финансија и привреде, су истакли да се према свим предузећима односе са дужном пажњом, да свако предузеће има своју одређену специфичност, али да за већину њих није било заинтересованих лица која би откупила документацију и да су нека од тих предузећа настала као последица раскида уговора. Идеја је да се та предузећа углавном приватизују кроз стечај и доведу у такав положај који ће омогућити радницима да почну да раде и да из тог свог рада генеришу нека нова радна места. Битан аспекат је и социјални програм, а део тих средстава је обезбеђен у буџету Републике Србије за 2013. годину.

У дискусији су учествовали Александра Томић, Славица Савић, Петар Шкундрић и Александар Љубић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о приватизацији у начелу.

За известиоца Одбора на седници Народне скупштине одређена је Александра Томић, председник Одбора.

Седница је закључена у 14,55 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Душан Лазић др Александра Томић